द लीज़ेंड ऑफ़ भगत सिंह
द लीज़ेंड ऑफ भगत सिंह (अंग्रेज़ी: The Legend of Bhagat Singh) 2002 में रिलीज़ हुई भारतीय हिंदी भाषा की बायोपिक फ़िल्म है। फ़िल्म का निर्देशन राजकुमार सन्तोषी ने किया है। यह फ़िल्म क्रांतिकारी भगत सिंह के बारे में है, जिन्होंने हिन्दुस्तान सोशलिस्ट रिपब्लिकन एसोसिएशन के साथी सदस्यों के साथ भारत की स्वतंत्रता के लिए लड़ाई लड़ी थी। फ़िल्म की मुख्य भूमिका में अजय देवगन, सुशांत सिंह, डी. संतोष और अखिलेन्द्र मिश्रा हैं। फ़िल्म के अन्य सहायक कलाकार राज बब्बर, फ़रीदा जलाल और अमृता राव हैं। यह फिल्म भगत सिंह के बचपन, जलियाँवाला बाग हत्याकांड के गवाह बनने तथा 24 मार्च 1931 को आधिकारिक मुकदमे से पहले उन्हें फांसी दिए जाने तक के जीवन का वर्णन करती है। फिल्म का निर्माण कुमार और रमेश तौरानी की टिप्स इंडस्ट्रीज द्वारा ₹20-25 कराड़ के बजट पर किया गया था। फ़िल्म की कहानी और संवाद क्रमशः संतोषी और पीयूष मिश्रा द्वारा लिखे गए थे तथा अंजुम राजाबली ने पटकथा तैयार की थी। के. वी. आनंद, वी. एन. मयेकर और नितिन चंद्रकांत देसाई क्रमशः सिनेमैटोग्राफी, संपादन और प्रोडक्शन डिजाइन के प्रभारी थे। मुख्य फोटोग्राफी जनवरी से मई 2002 तक आगरा, मनाली, मुंबई और पुणे में हुई थी। साउंडट्रैक और फिल्म स्कोर ए. आर. रहमान द्वारा रचित है। फ़िल्म के गाने "मेरा रंग दे बसंती" और "सरफरोशी की तमन्ना" विशेष रूप से खूब पसंद किये गये हैं। द लीजेंड ऑफ भगत सिंह को आम तौर पर सकारात्मक समीक्षा के साथ 7 जून 2002 को रिलीज़ किया गया था। फ़िल्म में निर्देशन, कहानी, पटकथा, तकनीकी पहलुओं और देवगन तथा सुशांत के प्रदर्शन पर सबसे अधिक ध्यान दिया गया था। हालाँकि फ़िल्म ने बॉक्स ऑफिस पर ख़राब प्रदर्शन किया और केवल ₹13 करोड़ की कमाई कर पाई। फ़िल्म ने हिंदी में सर्वश्रेष्ठ फीचर फिल्म और देवगन के लिए सर्वश्रेष्ठ अभिनेता के साथ दो राष्ट्रीय फ़िल्म पुरस्कार जीते। फ़िल्म ने आठ नामांकन में से तीन फ़िल्मफ़ेयर पुरस्कार जीते।